Krakecy

Krakecy ( Kreckwitz) su wjes  we wuchodźe hornjołužiskeho wokrjesa Budyšin. Hač do lěta 1979 běchu wone samostatna gmejna, po tym najprjedy wjesny dźěl Poršic a wot 1994 słušeja do Kubšiskeje gmejny.

 Geografija 
Krakecy leža w Hornjołužiskich honach we wysokosći 160 m nad mórskej hładźinu při Albrechtowce.

Susodne wjeski su Dobrošecy (Malešanska gmejna) na sewjeru, Poršicy na wuchodźe, Lětoń na juhowuchodźe, Delnja Kina (město Budyšin) na juhozapadźe a Bozankecy na zapadźe. Sewjerowuchodnje wsy so Krakečanske hórki namakaja.

 Ležownostne mjena 
Michał Rostok naliči 1887 slědowace serbske ležownostne mjena: Dźěłošća, Mroki (polo), Pola wólšinow, Pola lipoweje hory, Srěńca (hórka), Wrónjaca buda, Čerćik, Přidawk, Pawłec hora, Wólšinska łuka, Pola złej łuže, Pola nowinow, Čorna łuka, Pod winicu, Po Čemjelčku, Wulki klin, Mały klin, W jězorje, Pola konjacej łučki, Pola Třěleńca, Pola šibjeńčnej hory.Michał Rostok: Ležownostne mjena. W: ČMS 40 (1887), str. 3–50, tu str. 17 (digitalizat).

 Stawizny 
Prěnje historiske naspomnjenje jako Krekewicz je z lěta 1352.

W lěće 1884 měješe wjes po Mukowej statistice 239 wobydlerjow, mjez nimi 229 Serbow (96 %). Arnošt Černik zwěsći w lěće 1956 serbski podźěl wot hišće 80,5 %. Tuž běchu Krakecy tež po Druhej swětowej wójnje hišće jedna z najbóle serbskich wsow w Budyskim ewangelskim kraju. Ewangelscy wobydlerjo słušeja do Poršiskeje wosady.

 Literatura 
 Jurij Buder: Kreckwitz im 20. Jahrhundert. Krakecy w 20. lětstotku. 1998.


 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Albrechtowce
Kategorija:Kubšicy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1352
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1979